b'\n_START_ARTICLE_\nTreviso (pokrajina)\n_START_SECTION_\nZgodovinske zanimivosti\n_START_PARAGRAPH_\nV srednjem veku se je pokrajina imenovala Marca trevigiana in je obsegala razen dana\xc5\xa1njega ozemlja tudi Furlanijo in vse podro\xc4\x8dje do Gardskega jezera. Ni bilo ime politi\xc4\x8dne enote, saj so de\xc5\xbeeli vladali razni fevdalci, pa\xc4\x8d pa samo zemljepisno poimenovanje. Izraz marca [m\xc3\xa0rka] pomeni, da je bilo mejno podro\xc4\x8dje Karolin\xc5\xa1kih posestev, kjer je grof prevzel vi\xc5\xa1ji naslov markiz (nem. Markgraf) in skrbel za voja\xc5\xa1ko obrambo meja._NEWLINE_Kakor v ostalih predelih dana\xc5\xa1nje Bene\xc4\x8dije, so v dvanajstem stoletju tudi v Trevisu gospodovali Ezzelini, in sicer Alberico da Romano, brat Ezzelina III. Groznega. Kakor slednji, je bil tudi Alberico izredno krut, zato je bil leta 1260 surovo ubit z vso dru\xc5\xbeino, s \xc4\x8dimer je bilo konec dinastije.'